TANDA KIAMAT
Karya Mawardi
[sumber: Serambi Indonesia, 22 desember 2012]
Dengön bismillah mulai kalam
Lôn pujoe Tuhan nyang maha kuasa
Rayeuk kuasa nyang peujeut alam
Cit sidroe Tuhan Allah ta’ala
Seulaweut saleum akan janjongan
Geugaséh Tuhan saidil ambia
Pangulè teuma umat Islam
Sabé beusajan tanyoe meudua
Assalamualaikôm wahé e rakan
Inöng ngön agam tuha ngön muda
Jinoe trôh haba meumacam ragam
Kiamat ramalan 2012 teuka
Umat Muhammad cit ureung Islam
Nyan bh’ah ramalan bèk tapeucaya
Dikafé paléh cit le piasan
Dijak peugoyang iman dum bangsa
Lam Alquran kauleuh geujelaskan
Baca hai rakan hadits lom teuma
Masalah kiamat nyan hana ramalan
Bek macam-macam kah kafé cilaka
Sideh lam dunia maya sibôk dum rakan
Masalah ramalan kiamat teuka
Leubèh göt tabeut baca Alquran
Mangat jeulas rakan kiamat makna
Jinoe lôn tuleh bacut e rakan
Bhah ramalan kiamat teuka
Lôn sanggah bacut ngön hadits lom Quran
Baca hai rakan bèk iman binasa
Lam hadits muslim baca hai rakan
Na siplôh macam tanda kiamat teuka
Laju neubaca bek laloe ngön ramalan
Mangat glah haté rijang iman han binasa
Tanda yang keuphôn wahé e rakan
Trôh asap dukhan peunyakit nama
Tanda keudua teuma e taulan
Trôh dajeu rakan jiba peusuna
Tanda yang keulhèe baca e bintang
Trôh dabbah binatang yang that raya
Bak bukét shafa sinan berbincang
Manusia tanlé meuiman keu Allah Ta’ala
Tanda yang keupeut wahé e cut bang
Mata uroe leumah trang röt blah meubeda
Jinoe jiteuka röt jil?p uroenyan
Nyan cit lagèe nyan Allah kuasa
Tanda keulimöng rakan lôn sayang
Trôn nabi Isa alaihisalam lam bumoe teuka
Yang keunam tanda kiamat datang
Trôn ya’juj dan ma’juj rakan peukacoe donya
Tanda keutujôh ngön nyang keulapan
Troh gempa taulan timu ngön barat rata
Na cit geumpa bak seumeunanjung Arab nyan
Nyan tanda rakan sikureung nyata
Tanda keusiplôh hana tuwoe lôn layang
Keumandum rakan umat seagama
Trôh apui rayeuk jak tôb jalan
dum taulan nyang jak u padang masya
Kasep keu ‘ohnoe riwayat lôn tuléh
Ulôn neuk jak éh malam ka jula
Dipat na cidra cae lon tuléh
Neutulông waréh peugah beusigra
* Mawardi, mahasiswa FKIP PBSI ’10 Unsyiah. Bergiat di komunitas rampagoe
ace_Latn ban_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn